b'\n_START_ARTICLE_\nStejarul lui \xc8\x98tefan cel Mare din Cob\xc3\xaelea\n_START_PARAGRAPH_\nStejarul lui \xc8\x98tefan cel Mare din Cob\xc3\xaelea, raionul \xc8\x98old\xc4\x83ne\xc8\x99ti este un arbore secular, monument al naturii de tip botanic, luat sub protec\xc8\x9bia statului la 8 ianuarie 1975. A fost men\xc8\x9bionat pentru prima dat\xc4\x83 \xc3\xaen cronicile anului 1456, cu un an \xc3\xaenainte de \xc3\xaenceputul domniei lui \xc8\x98tefan cel Mare (1457), al c\xc4\x83rui nume \xc3\xael poart\xc4\x83. Copacul apar\xc8\x9bine speciei stejar pedunculat (Quercus robur) \xc8\x99i este situat \xc3\xaen zona Stepei Sorocii din nord-estul Republicii Moldova._NEWLINE_Arborele este cel mai longeviv din Republica Moldova, v\xc3\xa2rsta fiindu-i estimat\xc4\x83 la circa 700 de ani. Are o \xc3\xaen\xc4\x83l\xc8\x9bime de 17\xc2\xa0m, diametrul coroanei este de 31\xc2\xa0m, suprafa\xc8\x9ba proiec\xc8\x9biei coroanei 754,4\xc2\xa0m\xc2\xb2, trunchiul are, la \xc3\xaen\xc4\x83l\xc8\x9bimea pieptului (1,3\xc2\xa0m), o circumferin\xc8\x9b\xc4\x83 de 766\xc2\xa0cm \xc8\x99i un diametru de 244\xc2\xa0cm. Copacul are 9 ramuri primare. Tulpina are 4 bolfe, 3 cioturi \xc8\x99i 2 scorburi (una de 380\xc3\x97220\xc2\xa0cm, a doua de 480\xc3\x9780\xc2\xa0cm). Dup\xc4\x83 starea de s\xc4\x83n\xc4\x83tate, stejarul este atribuit la categoria de arbori cu tulpina afectat\xc4\x83._NEWLINE_Copacul prezint\xc4\x83 interes ca surs\xc4\x83 de material genetic \xc8\x99i constituie o valoare de nivel european pentru educa\xc8\x9bie, cercet\xc4\x83ri \xc8\x99tiin\xc8\x9bifice, turism \xc8\x99i recrea\xc8\x9bie. Este clasat la categoria arborilor longevivi \xc8\x99i ornamentali cu valoare de conservare foarte mare._NEWLINE_L\xc3\xa2ng\xc4\x83 acest arbore multisecular se afl\xc4\x83 o biseric\xc4\x83 construit\xc4\x83 din pene \xc8\x99i albu\xc8\x99 de ou, o r\xc4\x83stignire \xc8\x99i bustul lui \xc8\x98tefan cel Mare. Comunitatea local\xc4\x83 execut\xc4\x83 regulat lucr\xc4\x83ri de \xc3\xaentre\xc8\x9binere a tulpinii \xc8\x99i de \xc3\xaengrijire a spa\xc8\x9biului adiacent. Totu\xc8\x99i, copacul este afectat de impactul negativ al vizitatorilor asupra solului din preajm\xc4\x83 \xc8\x99i de pavajul de sub coroan\xc4\x83.'